अफगानिस्तान को मोहम्मद शहज़ाद ने जबरदस्त शुरुआत दी और जावेद अहमदी के साथ पहले विकेट के लिए तेज़ 65 रन जोड़े, जिसमें अहमदी का योगदान सिर्फ 5 रनों का था। शहज़ाद ने 37 गेंदों में अपना अर्धशतक पूरा किया और उसके बाद दूसरे छोर से विकेट गिरने के बावजूद 88 गेंदों में अपना शतक पूरा किया। 65/0 से अफगानिस्तान का स्कोर 82/4 हो गया था और अहमदी के बाद रहमत शाह 3 और कप्तान असगर अफगान एवं हश्मतुल्लाह शाहिदी खाता खोले बिना आउट हो गए। यहाँ से शहज़ाद ने गुलबदीन नैब (15) के साथ पांचवें विकेट के लिए 50 रन जोड़े और साथ ही अपना पांचवां शतक भी बनाया। 38वें ओवर में मोहम्मद शहज़ाद 116 गेंद में 124 (11 चौके एवं 7 छक्के) बनाकर आउट हुए, लेकिन इसके बाद मोहम्मद नबी ने 56 गेंदों में 64 रनों की तेज़ पारी खेलकर टीम को 250 के पार पहुंचाने में मदद की। नबी ने अपना 12वां अर्धशतक लगाया और सातवें विकेट के लिए नजीबुल्लाह ज़दरण (20) के साथ 46 रनों की साझेदारी निभाई। अफगानिस्तान ने 50 ओवर में 252/8 का स्कोर बनाया।